राहुल गांधी, केरल के CM ने की दोषियों पर कार्रवाई की मांग; 5 सांसदों ने भी लिखा लेटर
MP की ट्राइबल यूनिवर्सिटी में केरल के छात्रों से मारपीट, राहुल गांधी, केरल के CM ने की दोषियों पर कार्रवाई की मांग; 5 सांसदों ने भी लिखा लेटर
मध्यप्रदेश के अनूपपुर में इंदिरा गांधी राष्ट्रीय जनजाति विश्वविद्यालय में पढ़ रहे केरल के छात्रों से मारपीट के मामले ने तूल पकड़ लिया है। कांग्रेस के पूर्व राष्ट्रीय अध्यक्ष और सांसद राहुल गांधी ने घटना की निंदा करते हुए निष्पक्ष जांच और केरल के सीएम ने आरोपियों पर कार्रवाई की मांग की है। यूनिवर्सिटी प्रबंधन ने घटना की जांच के लिए कमेटी बनाई है।
इससे पहले केरल के 5 सांसदों ने केंद्रीय मंत्री को पत्र लिखा है। कांग्रेस सांसद शशि थरूर ने भी ट्वीट कर छात्रों की सुरक्षा पर सवाल उठाए हैं। इधर, मामला बढ़ने के बाद तीन सुरक्षाकर्मी रामेश्वर माझी, वीरेंद्र सिंह और छबिलाल मेहरा पर पुलिस ने मामला दर्ज कर लिया है। 
ये है पूरा मामला
अनूपपुर जिले के अमरकंटक में स्थित इंदिरा गांधी राष्ट्रीय जनजाति विश्वविद्यालय के सुरक्षाकर्मियों और कुछ छात्रों के बीच 10 मार्च को मारपीट हई थी। इसमें चार छात्र और एक गार्ड घायल हो गए। घायल छात्रों को पहले जिला अस्पताल, फिर शहडोल के मेडिकल कॉलेज रेफर किया गया।
घायल छात्रों के नाम नसील, अभिषेक, अदनान और आदिल हैं। ये सभी इसी यूनिवर्सिटी के छात्र हैं और केरल के रहने वाले है। बताया जा रहा है कि ये चारों छात्र यहां पानी की टंकी पर चढ़े थे। इसी टंकी से यूनिवर्सिटी के हॉस्टल में पानी सप्लाई होता है। 
रामेश्वर नाम के गार्ड ने बताया कि उसने छात्रों को टंकी से उतारकर उनसे नाम पूछा और आईकार्ड दिखाने कहा, लेकिन छात्रों ने इनकार कर भागने की कोशिश की। गार्ड ने टंकी में कोई जहरीला केमिकल मिलाने की आशंका को लेकर जब सख्ती से पूछताछ की, तो छात्रों ने गार्ड को पीटना शुरू कर दिया। इस पर गार्ड रामेश्वर ने भी अपने अन्य साथियों को बुला लिया।
सुरक्षाकर्मियों ने जब छात्रों से पूछताछ की तो उन्होंने अपनी पहचान नहीं बताते हुए सिर्फ इतना बताया कि वे फोटो खींचने के लिए टंकी पर चढ़े थे। गार्ड ने कहा कि इस टंकी पर चढ़ने और फोटो खींचने पर रोक है। इस पर चारों विवाद करने लगे। इसी बात पर सुरक्षाकर्मियों ने मिलकर चारों की पिटाई कर दी। हाथापाई में चारों छात्र व गार्ड रामेश्वर घायल हाे गए। रामेश्वर के सिर और पैर में चोट आई है। छात्रों के भी पैर, कान, पीठ में चोट आई है। मारपीट के बाद सुरक्षाकर्मियों ने अमरकंटक थाने में छात्रों के खिलाफ शिकायत की है।
छात्रों को दावा- गार्डों ने पीटा
नसील MSW, आदिल BA, अभिषेक MA और अदनान M.Sc. Zoology के छात्र हैं। नसील ने बताया कि हम मुख्य गेट के पास बनी पानी की टंकी पर तस्वीरें लेने चढ़े थे। सुरक्षाकर्मियों ने उतरते समय हमारे फोटो खींचे। यहां जाने पर रोक है, इसकी हमें जानकारी नहीं थी।
सुरक्षा कर्मचारियों ने हमसे जानकारी मांगी। जब छात्रावास की ओर जाने लगे तो सुरक्षाकर्मियों ने फोन कर अन्य लोगों को बुला लिया। कुछ देर में एक सुरक्षा वाहन उनके पास आया, उसमें से उतरे लोगों ने चिल्लाना और पीटना शुरू कर दिया।
राहुल गांधी ने की निष्पक्ष जांच की मांग
कांग्रेस के पूर्व अध्यक्ष और सांसद राहुल गांधी ने घटना को शर्मनाक बताया और निष्पक्ष जांच की मांग की है। उन्होंने ट्वीट किया कि केरल के चार छात्रों पर हुए क्रूर हमले के बारे में सुनकर स्तब्ध हूं। यह शर्मनाक और पूरी तरह अस्वीकार्य है।
केरल के सीएम ने की दोषियों पर कार्रवाई की मांग
केरल के सीएम पिनराई विजयन ने भी आरोपियों पर कार्रवाई की मांग की है। उन्होंने कहा कि विश्वविद्यालय को आरोपियों पर जल्द कार्रवाई करनी चाहिए और परिसर में सभी छात्रों की सुरक्षा सुनिश्चित करनी चाहिए।
केरल के सांसदों ने की कार्रवाई की मांग
शनिवार को केरल के सांसद ईटी मोहम्मद बशीर ने विवि के कुलपति को पत्र लिखकर सुरक्षाकर्मियों पर कार्रवाई की मांग की है।
केरल के पांच सांसदों ने लिखा पत्र
केरल के लोकसभा सदस्य पूर्व शिक्षा मंत्री ईटी मोहम्मद बशीर ने इंदिरा गांधी राष्ट्रीय जनजाति विश्वविद्यालय के कुलपति प्रकाश मणि त्रिपाठी को पत्र लिखा है। उन्होंने सुरक्षाकर्मियों के खिलाफ कार्रवाई करने की मांग की है। मोहम्मद बशीर के पत्र में उल्लेख है कि मारपीट का मामला संज्ञान में आया है। उन्होंने आरोप लगाया है कि विश्वविद्यालय के सुरक्षा कर्मियों द्वारा छात्रों के साथ मारपीट की गई है जिस पर कुलपति का ध्यान आकर्षित करते हुए सुरक्षाकर्मियों के खिलाफ कार्रवाई करें।
घायल छात्रों के इलाज की सुविधा उपलब्ध कराएं। इस मामले में अब तक केरल के 5 सांसद केंद्रीय मंत्री धर्मेंद्र प्रधान को पत्र लिख कार्रवाई की मांग कर चुके हैं।
शशि थरूर ने किया ट्वीट
इस मामले में शशि थरूर ने भी ट्वीट किया है। उन्होंने लिखा कि अपने स्वयं के विश्वविद्यालय परिसर के भीतर एक अनजाने और मामूली अपराध के लिए छात्रों के खिलाफ इस तरह की क्रूरता के बारे में जानकर स्तब्ध हूं। मैं जनजातीय विश्वविद्यालय के छात्रों के साथ एकजुटता पर खड़ा हूं। जिन्होंने प्रशासन की मिलीभगत से ऐसा राक्षसी व्यवहार किया है, उन लोगों से पूरी जवाबदेही की मांग करता हूं।
मामले की जांच के लिए कमेटी बनाई
यूनिवर्सिटी के जनसंपर्क अधिकारी डॉ. विजय दीक्षित ने बताया कि जांच के लिए कमेटी बनाई गई है। कलेक्टर ने भी कार्रवाई के निर्देश दिए हैं। एसपी जितेंद्र सिंह पवार ने कहा कि सुरक्षाकर्मियों पर एफआईआर दर्ज कर ली गई है।
विधायक बोले- मांग पूरी नहीं हुई तो अनशन करेंगे
पुष्पराजगढ़ विधायक फुंदेलाल सिंह ने कहा कि हमारे नेता राहुल गांधी ने इस मुद्दे के बारे में ट्वीट कर कार्रवाई की मांग की है। आज युवा कांग्रेस एवं एनएसयूआई विश्वविद्यालय के कुलपति को ज्ञापन सौंपकर कार्रवाई करने की मांग करेगी। 5 दिन के अंदर मांग पूरी नहीं होने पर कांग्रेस विश्वविद्यालय के बाहर आमरण अनशन करेगी। समय मिलने पर इस बात को आज विधानसभा में भी उठाया जाएगा।